หุ้นไทยปิดภาคเช้าทะยาน 15.15 จุด
ดัชนีหุ้นไทยวันนี้เคลื่อนไหวในแดนบวกตลอดเช้า ปิดครึ่งวันเพิ่มขึ้น 15.15 จุด ซื้อขายกว่า3.2 หมื่นล้านบาท
25 เม.ย. 2556

ดัชนีหุ้นไทยวันนี้เคลื่อนไหวในแดนบวกตลอดเช้า ปิดครึ่งวันเพิ่มขึ้น 15.15 จุด ซื้อขายกว่า3.2 หมื่นล้านบาท
ความเคลื่อนไหวดัชนีหุ้นไทยในช่วงเช้า ทะยานสู่ในแดนบวกตั้งแต่ช่วงเช้า ปรับขึ้นสูงสุดที่ระดับ 1,570.09 จุด และต่ำสุดที่ 1,555.18 จุด ก่อนปิดภาคเช้าที่ระดับ 1,569.00 จุด เพิ่มขึ้น 15.15 จุด หรือ +0.97% ด้วยมูลค่าการซื้อขาย 32,353.88 ล้านบาท โดยหุ้นเด่นที่มีแรงซื้อขายมากวันนี้ ยังคงเป็น CPALL และ MAKRO ที่ยังคงเป็นผลจากการเข้าซื้อหุ้นแม็คโครของกลุ่มซีพี โดยในวันนี้ หุ้น CPALL ปรับเพิ่มขึ้นได้ หลังจากร่วงลงอย่างหนักเมื่อวานนี้ และก็สวนทางกับหุ้น MAKRO ที่ราคาลดลง จากเมื่อวานที่ปรับขึ้นมากว่า 10%
5อันดับหลักทรัพย์ที่มีมูลค่าซื้อขายสูงสุด ได้แก่ 
CPALL มูลค่า 7,753.63 ล้านบาท ปิดที่   40.75 บาท  +1.75 บาท  หรือ +4.49%
MAKRO มูลค่า 1,523.06 ล้านบาท ปิดที่ 752.00 บาท  -2.00 บาท  หรือ -0.27%
JAS มูลค่า    830.15 ล้านบาท ปิดที่    8.15 บาท  -0.15 บาท  หรือ -1.81%
SIRI มูลค่า    807.19 ล้านบาท ปิดที่    4.24 บาท  +0.12 บาท  หรือ +2.91%
INTUCH มูลค่า    748.30 ล้านบาท ปิดที่   84.50 บาท  +2.00 บาท  หรือ +2.42%
บล.ดีบีเอสวิคเคอร์สายงานภาวะตลาดหุ้น ว่าตลาดหุ้นยังคงแกว่งตัวหากดัชนีไม่หลุด 1,525 มีลุ้นต้าน 1,560-1,570 และยังคงแนะนักลงทุนจับตาการชี้แจงเรื่องเงินบาทของธปท. ซึ่งยังไม่มีมาตรการใหม่ออกมา
สำหรับวันนี้ ตลาดยังคงติดตามเรื่องราวเกี่ยวกับผลประกอบการไตรมาส 1/56 ของบจ.ที่ทยอยประกาศออกมา ซึ่งเราประเมินว่ากำไรสุทธิโดยรวมจะออกมาดี เพราะการบริโภคและการลงทุนในประเทศเติบโตแข็งแกร่ง นอกจากนั้นภาคท่องเที่ยวและบริการก็ขยายตัวดีมากด้วย อย่างไรก็ตาม ในส่วนของธุรกิจที่เกี่ยวกับการส่งออก เช่น เกษตร,ชิ้นส่วนอิเลคทรอนิกส์ จะถูกกระทบทางลบจากการแข็งค่าของเงินบาท ที่มีแนวโน้มว่าจะส่งผลลบต่อเนื่องมายังไตรมาส 2/56 ด้วย สำหรับกลุ่มพลังงานและปิโตรเคมี มีสัญญาณการฟื้นตัวของส่วนต่างปิโตรเคมีแต่ในส่วนของค่าการกลั่นยังคงต่ำ
กลยุทธ์การลงทุน โดยภาพรวม ยังคงแนะนำให้ซื้อตามค่าบวก โดย SET Index มีแนวต้านระยะสั้น 1560-1570 จุด ส่วนจุดตัดขาดทุน อยู่ที่ 1525 จุด